賞桂
作者：衛宗武
朝代：宋

paragraphs: 駕言適東野，聊以慰離索。
攝齊甫升堂，開尊隨命酌。
芳鮮羅果羞，珍重如宿約。
主客成五人，爽氣涵秋嶽。
風生雄辯豪，舂容笑語狎。
曲徑行委蛇，幽亭恣盤礴。
團團駢翠樹，一一耀丹萼。
葳蕤花四出，氤氳香徧達。
方恨負清賞，不料此行樂。
有女嬌婭姹，有子見頭角。
舉醆競屬賞，此情尤不薄。
英英晚節叢，芳意滿籬落。
載酒儻重來，應無爽宿諾。